Propunere de REGULAMENT AL CONSILIULUI privind alocarea posibilităților de pescuit în temeiul Protocolului de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului dintre Comunitatea Europeană și Republica Madagascar /* COM/2014/0684 final - 2014/0317 (NLE) */





EXPUNERE DE MOTIVE 1. CONTEXTUL PROPUNERII Pe baza autorizației acordate de către Consiliu[1], Comisia Europeană a deschis negocieri cu Republica Madagascar în vederea reînnoirii protocolului la Acordul de parteneriat în domeniul pescuitului dintre Comunitatea Europeană și Republica Madagascar. După încheierea acestor negocieri, la 19 iunie 2014, negociatorii au parafat un proiect de protocol nou. Noul protocol acoperă o perioadă de patru ani începând de la data aplicării provizorii stabilite la articolul 15 din acesta, și anume de la data semnării acestuia și cel mai devreme de la 1 ianuarie 2015. Obiectivul principal al protocolului la acord este de a oferi navelor din Uniunea Europeană posibilități de pescuit în zona de pescuit a Republicii Madagascar, în conformitate cu măsurile de gestionare adoptate de organizația regională competentă de gestionare a pescuitului, Comisia Tonului din Oceanul Indian (IOTC) și, după caz, în limitele surplusului disponibil. Comisia s-a bazat, între altele, pe rezultatele unei evaluări ex-post realizate de experți externi. Obiectivul general este acela de a intensifica cooperarea dintre Uniunea Europeană și Republica Madagascar în vederea instituirii unui cadru de parteneriat pentru dezvoltarea unei politici sustenabile în domeniul pescuitului și pentru exploatarea responsabilă a resurselor piscicole din zona de pescuit a Republicii Madagascar, în interesul ambelor părți. Mai precis, protocolul prevede posibilități de pescuit în următoarele categorii: · 40 de nave de pescuit ton cu plasă-pungă; · 32 de nave de pescuit cu paragate plutitoare, cu tonaj de peste 100 GT · 22 de nave de pescuit cu paragate plutitoare cu un tonaj mai mic sau egal cu 100 GT Pe această bază, Comisia propune adoptarea acestui nou protocol cu aprobarea Parlamentului, printr-o decizie a Consiliului. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Părțile interesate au fost consultate în cadrul evaluării protocolului 2013-2014. Cu prilejul reuniunilor tehnice au fost consultați și experți din statele membre. În urma acestor consultări, s-a ajuns la concluzia că este oportun să se mențină un protocol în domeniul pescuitului cu Republica Madagascar. 3. ELEMENTELE JURIDICE ALE PROPUNERII Prezenta procedură este demarată în paralel cu procedurile aferente deciziei Consiliului prin care se adoptă punerea în aplicare provizorie a respectivului protocol și cu cele aferente regulamentului Consiliului referitor la alocarea posibilităților de pescuit între statele membre ale Uniunii Europene. 4. IMPLICAȚII BUGETARE Contribuția financiară anuală este în valoare de 1 566 250 EUR pentru fiecare din primii doi ani ai protocolului și de 1 487 500 EUR pentru fiecare dintre următorii doi ani și se bazează pe: un tonaj de referință de 15 750 de tone, pentru o sumă anuală aferentă accesului în zona de pescuit în valoare de 866 250 EUR pentru fiecare din primii doi ani ai protocolului și de 787 500 EUR pentru fiecare din următorii doi ani și b) un sprijin pentru dezvoltarea politicii sectoriale a pescuitului din Republica Madagascar în valoare de 700 000 EUR pe an. Acest sprijin răspunde obiectivelor politicii naționale în domeniul pescuitului și mai ales nevoilor Republicii Madagascar în ceea ce privește combaterea pescuitului ilegal. 2014/0317 (NLE) Propunere de REGULAMENT AL CONSILIULUI privind alocarea posibilităților de pescuit în temeiul Protocolului de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului dintre Comunitatea Europeană și Republica Madagascar CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (3), având în vedere propunerea Comisiei Europene[2], întrucât: (1) La 15 noiembrie 2007, Consiliul a adoptat Regulamentul (CE) nr. 31/2008 privind încheierea Acordului de parteneriat în sectorul pescuitului dintre Comunitatea Europeană și Republica Madagascar[3]. (2) La 19 iunie 2014, a fost parafat un nou protocol la acordul de parteneriat (denumit în continuare „noul protocol”). Noul protocol acordă navelor din Uniunea Europeană posibilități de pescuit în zona de pescuit în care Madagascar își exercită jurisdicția. (3) Consiliul a adoptat la data de […] Decizia nr. …/2013/UE[4] privind semnarea și aplicarea provizorie a noului protocol. (4) Trebuie definită metoda de repartizare a posibilităților de pescuit între statele membre pentru perioada de aplicare a noului protocol. (5) În conformitate cu articolul (10) alineatul (1) din Regulamentul (CE) nr. 1006/2008 al Consiliului[5], dacă există suspiciuni conform cărora posibilitățile de pescuit alocate Uniunii Europene în temeiul noului protocol nu sunt utilizate integral, Comisia informează statele membre în cauză în legătură cu acest lucru. Se consideră că absența unui răspuns într-un termen care se stabilește de către Consiliu echivalează cu confirmarea faptului că navele statului membru în cauză nu utilizează pe deplin posibilitățile de pescuit care le-au fost alocate în perioada respectivă. Consiliul ar trebui să stabilească termenul respectiv. (6) Pentru a se garanta continuarea fără întreruperi a activităților de pescuit ale navelor din Uniunea Europeană, la articolul 15 din noul protocol se prevede posibilitatea aplicării acestuia cu titlu provizoriu, de către fiecare dintre părți, de la data semnării sale și cel mai devreme la 1 ianuarie 2015. (7) Este necesar ca prezentul regulament să se aplice odată cu aplicarea provizorie a noului protocol, ADOPTĂ PREZENTUL REGULAMENT: Articolul 1 1. Posibilitățile de pescuit stabilite în temeiul protocolului de stabilire a posibilităților de pescuit și a contribuției financiare prevăzute de acordul de parteneriat în sectorul pescuitului dintre Uniunea Europeană și Republica Madagascar (denumit în continuare „protocolul”) sunt alocate statelor membre după cum urmează: (a) nave de pescuit ton cu plasă-pungă: Spania: 18 nave Franța: 22 de nave (b) nave de pescuit cu paragate plutitoare, cu tonaj de peste 100 GT: Spania: 18 nave Franța: 9 nave Portugalia: 5 nave (c) nave de pescuit cu paragate plutitoare cu un tonaj mai mic sau egal cu 100 GT Franța: 22 de nave 2. Limita de captură pentru rechini, precum și pentru ton și speciile înrudite cu tonul, prevăzute în anexa la protocol pentru navele cu paragate plutitoare din Uniunea Europeană, sunt alocate statelor membre după cum urmează: Spania: 207 tone Franța: 34 de tone Portugalia: 9 tone 3. Termenul în care statele membre trebuie să confirme că nu utilizează integral posibilitățile de pescuit care le-au fost alocate în temeiul protocolului, astfel cum se prevede la articolul 10 alineatul (1) din Regulamentul (CE) nr. 1006/2008, se stabilește la zece zile lucrătoare de la data la care Comisia informează statele membre că posibilitățile de pescuit nu sunt epuizate. Articolul 2 Prezentul regulament intră în vigoare în a treia zi de la data publicării în Jurnalul Oficial al Uniunii Europene. Se aplică începând cu data semnării protocolului și cel mai devreme începând cu 1 ianuarie 2015. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu, Președintele [1] Adoptată la 14 aprilie 2014 de Consiliul Agricultură și Pescuit. [2] [3] JO L 15, 18.1.2008, p.1. [4] JO C …* [5] Regulamentul (CE) nr. 1006/2008 al Consiliului din 29 septembrie 2008 privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare (JO L 286, 29.10.2008, p. 33).